
Program Zagrebačkih kvartova kulture od 4. do 6. rujna u Sesvetama!

Zagreb, 27. kolovoza - Nakon prva dva ciklusa i šest kvartova, Zagrebački kvartovi kulture nastavljaju se dalje u rujnu kada će kulturom privremeno obogatiti dva zagrebačka naselja: Sesvete i Stenjevec. Novi, treći ciklus projekta počinje od 4. do 6. rujna u Sesvetama. Podsjetimo, prva dva ciklusa okupila su tijekom travnja, svibnja, lipnja i srpnja više od 17 000 posjetitelja, a sveukupno u ovogodišnjem projektu sudjeluje više od 200 umjetnika u osam kvartova. 
Trodnevni nadolazeći kulturno-umjetnički program u Sesvetama uključuje koncerte, kazališne predstave za djecu i odrasle, filmsku projekciju, suvremeni cirkus, radionice i druge kulturne sadržaje.

Program u petak započinje već tradicionalnim maršem kroz kvart u izvedbi Zagrebačkog orkestra ZET-a koji signalizira početak još jednog izdanja Zagrebačkih kvartova kulture! Nakon glazbe, uslijedit će Vita Min Show, interaktivni šou za sve generacije s akrobacijama, šašavim klaunskim čarolijama i participacijom publike. Petak zaključujemo uz novi dječji kino-hit Drugi dnevnik Pauline P., nastavak filma iz 2023. koji je adaptacija romana autorice Sanje Polak, o odrastanju i dogodovštinama jedanaestogodišnje Pauline P. Paulina se u petom razredu suočava s nizom izazova u školi, ali i bolešću svoje voljene bake. Unatoč svemu, uz dozu šarma i bujne mašte, dolazi do važne spoznaje – život se ne sastoji samo od pobjeda. Projekcija uključuje titlove na hrvatskom jeziku prilagođene osobama s oštećenjem sluha.

Subotnje poslijepodne započinje prezentacijom prijedloga umjetničkog rada za prostor bivše tvornice Sljeme na toj lokaciji (kompleks tvornice Sljeme, Senjska 1) – događanje je otvoreno za javnost, a građani su dobrodošli iznijeti mišljenja i dati prijedloge. Program se nastavlja u kreativnom tonu – uz radionicu stripa na otvorenom pod vodstvom umjetnice Agate Lučić na kojoj će se svi sudionici imati priliku napraviti svoj strip. Uslijedit će predstava za djecu Dnevnik uspomena moje bake u izvedbi Teatra Puna kuća koja predstavlja zahvalu svim bakama koje su ostavile dubok trag u srcima svoje unučadi. 

Za kraj večeri uslijedit će doza glazbe i to uz nezaboravno iskustvo koje pruža Zagrebačka filharmonija – ovaj put predstavit će program Ples u klasičnoj glazbi. Pod ravnanjem maestra Ivana Josipa Skendera moći ćete uživati u remek-djelima velikih skladatelja – od Wolfganga Amadeusa Mozarta, Johannesa Brahmsa, Petra Iljiča Čajkovskog, Artura Márqueza, Mauricea Ravela, do Jakova Gotovca. Koncert donosi presjek razvoja plesne glazbe i slavi ples kao univerzalni jezik koji spaja ljude. Zagrebačka filharmonija kontinuirano sudjeluje u Zagrebačkim kvartovima kulture, a svaka njihova izvedba jedinstvena je prilika za vrhunski glazbeni doživljaj izvan okvira koncertne dvorane.

Paralelno s koncertom, na pročelju Osnovne škole Luka bit će postavljena audio-vizualna instalacija Zašto, ali zašto moram ići u školu? autora Ane Hušman i Ivana Marušića Klifa – u ovom animiranom filmskom putovanju kroz arhivu Hrvatskog školskog muzeja možda ćemo pronaći odgovor na ishodišno pitanje. Rad je nastao u okviru Festivala svjetla Zagreb 2023. godine, a prikazuje se u suradnji s Turističkom zajednicom grada Zagreba.

Nedjeljni program započinje uz Operni cabaret, predstavu u kojoj kazalište Mala scena na zabavan način, uz puno smijeha i glazbe, operu približava mladima. Uslijedit će okolišna akcija Počisti u svom kvartu uz Čisteće medvjediće, u kojoj se pozivaju svi zainteresirani da zajedničkim snagama Sesvete počiste od smeća. Također, održat će se i radionica izrade hotela za kukce, namijenjena prvenstveno djeci i mladima.

U Sesvetama se nastavlja suradnja s Goranovim proljećem te se poezija izvodi na zagrebačke ulice. Pjesnički glasovi spajaju se s muzičkim i kroz pjesničko-glazbenu improvizaciju i živu svirku otkriva se ritam koji ih povezuje. Ovaj put posjetitelji će moći slušati poeziju Olje Savičević Ivančević i Antonije Novaković te glazbu Sare Renar. 

Program završava uz predstavu Ništa im neće bit' kazališta Moruzgva – riječ je o priči o jednoj prosječnoj obitelji i jednom dugom braku, zabrinutoj majci i slobodoumnom ocu kao i jednoj dugogodišnjoj ljubavi pred krizom. Predstavu izvode Ecija Ojdanić i Frano Mašković. 

Ulaz na sve programe je slobodan, dok je za sudjelovanje u radionici stripa potrebna prethodna prijava. Program će se održati na livadi ispred OŠ Luka, Sesvete, uz iznimku predstavljanja projekta za bivšu tvornicu Sljeme, koje će se održati na adresi Senjska 1. Zadržavamo pravo izmjene i dopune programa. U slučaju nepovoljnih vremenskih uvjeta cijeli program na otvorenom se odgađa.  
U ovogodišnjem izdanju projekta, koji uključuje osam kvartova, u stotinjak događanja sudjeluje više od 200 umjetnika. Kao i dosad, po kvartovima se izvode koncerti, kazališne predstave za djecu i odrasle, predstave suvremenog plesa, filmske projekcije, izvedbe suvremenog cirkusa, poezija i radionice te okolišne akcije. Po prvi puta ove godine predstavljeni su i murali na zidovima kvartovskih zgrada. Prvi ciklus manifestacije održao se tijekom travnja i svibnja u Dugavama, Podsusedu, Krugama i Lučkom, a drugi ciklus tijekom lipnja i srpnja u Volovčici i Trnjanskoj Savici.
Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.

[image: A close up of a white background

AI-generated content may be incorrect.]
image1.png
NOVI
PROSTORI
KUJLTURE




image2.jpg
Centar za kulturno-drustveni razvoj Novi prostori kulture | Ulica Pavla Hatza 12, 10000 Zagreb, Hrvatska
MB: 5873649 | OIB: 40477323596 | IBAN: HR6823600001103106232
noviprostorikulture.hr




